পুরভোট নিয়ে আজ দলীয় নেতাদের বৈঠক ডেকেছেন মমতা বন্দ্যোপাধ্যায়। আর সেই বৈঠকেই কিনা হাজির হওয়ার ডাক পেলেন পানিহাটির প্রাক্তন সিপিআইএম পুরপ্রধান! অবিশ্বাস্য মনে হলেও ঠিক এমনটাই ঘটেছে পানিহাটিতে। বামেদের কটাক্ষ, সারদার ধাক্কায় ওদের কি আর মাথার ঠিক আছে! পুরভোট দোরগোড়ায়। সাংগঠনিক প্রস্তুতি ঝালিয়ে নিতে শুক্রবার তাই জরুরি বৈঠক ডেকেছেন তৃণমূলনেত্রী মমতা বন্দ্যোপাধ্যায়। এসএমএস মারফত দলের সব পুরপ্রধান,  উপপুরপ্রধানসহ এলাকার মন্ত্রী, বিধায়কদের সেই বৈঠকে হাজির থাকার নির্দেশ পাঠানো চলছে। কিন্তু  পানিহাটির চারণ চক্রবর্তী   বাম পুরবোর্ডের প্রাক্তন প্রধান। বৃহস্পতিবার সাতসকালে নিজের মোবাইলে  মমতার বৈঠকের এসএমএস পেয়েছেন তিনিও।  খোদ  ফিরহাদ হাকিমের এসএমএস। তৃণমূল নেতৃত্বের ভুল বুঝতে পেরে হেসেই খুন চারণবাবু।